## Pravilnik o visini naknade za obavljanje telekomunikacijskih usluga i drugih telekomunikacijskih djelatnosti i načinu plaćanja

### NN 97/1999 (24.9.1999.), Pravilnik o visini naknade za obavljanje telekomunikacijskih usluga i drugih telekomunikacijskih djelatnosti i načinu plaćanja

# MINISTARSTVO POMORSTVA, PROMETA I VEZA

Na temelju članka 29. stavka 6. i članka 30. stavka 10. Zakona o telekomunikacijama
("Narodne novine" br. 76/99), ministar pomorstva, prometa i veza donosi

## PRAVILNIK

### O VISINI NAKNADE ZA OBAVLJANJE TELEKOMUNIKACIJSKIH USLUGA I DRUGIH TELEKOMUNIKACIJSKIH DJELATNOSTI I NAČINU PLAĆANJA

SADRŽAJ PRAVILNIKA

Članak 1.

Ovim se Pravilnikom propisuje visina naknade za koncesije, prijave,
ovlasti i privremeno odobrenje za tehničko i tržišno ispitivanje, te za
sudjelovanje u postupku za davanje koncesija i podnošenje prijava za obavljanje
telekomunikacijskih usluga i drugih telekomunikacijskih djelatnosti (u
daljnjem tekstu: naknada), ovisno o vrsti djelatnosti, razini i veličini
područja na kojem se obavlja djelatnost i način plaćanja za:

*1. koncesije:*

a) za javne govorne usluge u nepokretnoj mreži;

b) za tržišne telekomunikacijske usluge u nepokretnoj mreži;

c) za tržišne telekomunikacijske usluge za koje je nužna uporaba radiofrekvencijskog
spektra (usluge u pokretnoj mreži i u nepokretnoj satelitskoj službi);

d) za djelatnost kabelske televizije;

e) za emitiranje radijskog i televizijskog programa;

f) za reemitiranje radijskih i televizijskih programa.

*2. prijave i ovlasti*

a) za ostale tržišne telekomunikacijske usluge;

b) za druge djelatnosti javnih telekomunikacija manjeg tehničkog i gospodarskog
značenja predviđene Pravilnikom o koncesijama u javnim telekomunikacijama;

c) za obavljanje tehničkog pregleda zajedničkog antenskog sustava i
instalacija za distribuciju radijskih i televizijskih programa;

d) za mjerenja i ispitivanja radi izdavanja potvrde o kakvoći (certifikata)
ili izjave o usklađenosti, te radi označavanja opreme i instalacije telekomunikacija
i radijskih komunikacija i terminalne opreme;

e) za mjerenja i ispitivanja radi izdavanja potvrde o kakvoći (certifikata)
ili izjave o usklađenosti, te radi označavanja električne i druge opreme
o elektromagnetskoj kompatibilnosti (EMC).

*3. privremeno odobrenje:*

a) za instaliranje i uporabu radijskih sustava i terminalne opreme radi
tehničkog i tržišnog ispitivanja

VISINA GODIŠNJE NAKNADE

Članak 2.

(1) Visina godišnjih naknada za koncesiju, prijavu i ovlast, te za privremeno
odobrenje dane su u tablici 1., 2., 3., 4., 5. i 6. kako slijedi:

```
Tablica 1.
_____________________________________________________________________________________________________________________________________________________________________

                                   1        2               3              4              5       6       7       8      9       10              11

____________________________________________________________________________________________________________________________________________________________________
R.      Telekomunikacijske              NAKNADA ZA PRVU GODINU OBAVLJANJA DJELATNOSTI U MILIJUNIMA KUNA                                 Naknada za ostale
br.     usluge                  ______________________________________________________________________________________________________
                                Državna Regionalna      Zagrebačka      Županija        Područje grada ili općine u tisućama žitelja    godine, uključujući i
                                razina  razina (2-5     županija i      i gradovi _____________________________________________________ godine produljenja
                                        susjednih       Grad            Osijek,         100-300 50-100  30-50   10-30   5-10    do 5    valjanosti koncesije
                                        županija)       Zagreb          Rijeka i
                                                                        Split                                                           ___________________________
                                                                                                                                        Postotak od ukupnog
                                                                                                                                        prihoda
___________________________________________________________________________________________________________________________________________________________________

1.      Govorne usluge u
        nepokretnoj mreži       200     120             80              40              20      12      8       4       2       1,2             1%
        (čl. 12. ZT)

2.      Usluge u
        nepokretnoj mreži       20      12              8               4               2       1,2     0,8     0,4     0,2     0,12            0,75%
        bez govornih usluga
        (čl. 25. ZT)

3.      Usluge u pokretnoj
        mreži - GSM i
        druge slične            100     -               -               -               -       -       -       -       -       -               2%
        globalne mreže
        (čl. 26. ZT)

4.      Usluge u pokretnoj
        mreži NMT               5       -               -               -               -       -       -       -       -       -               1,5%
        (čl. 26. ZT)

5.      Usluge u radijskoj
        mreži TETRA,
        VSAT, S-PCS,            1       0,6             0,4             0,2             0,1     0,06    0,04    0,02    0,01    0,006           1,5%
        TFTS i  sl.)
        (čl. 26. ZT)

6.      Ostale usluge u
        pokretnoj mreži s
        govornim uslugama
        bez sustava pod         1       0,6             0,4             0,2             0,1     0,06    0,04    0,02    0,01    0,006           1,5%
        točkom 3., 4. i 5.
        (čl. 26. ZT)

7.      Usluge u radijskoj
        mreži bez prijenosa
        govora (ERMES i  sl.)   0,5     0,3             0,2             0,1             0,05    0,03    0,02    0,01    0,005   0,003           0,75%
        (čl. 26. ZT)

8.      Usluge u radijskoj
        mreži bez prijenosa     0,25    0,15            0,1             0,05            0,025   0,015   0,01    0,005   0,0025  0,0015          0,75%
        govora (DGPS,
        RDS i sl.)
        (čl. 26. ZT)
________________________________________________________________________________________________________________________________________________________________________

```

```
Tablica 2.
__________________________________________________________________________________________________________________________________________________________________________

                                    1        2               3               4               5       6        7       8       9      10      11           12

__________________________________________________________________________________________________________________________________________________________________________
R.      Djelatnost                       NAKNADA ZA PRVU GODINU OBAVLJANJA DJELATNOSTI U MILIJUNIMA KUNA
br.                             _______________________________________________________________________________________________________________
                                Državna Regionalna      Zagrebačka      Županija        Područje grada, dijela grada, općine, naselja,              Naknada za ostale
                                razina  razina (2-5     županija i      i gradovi        ili dijela naselja u tisućama žitelja                      godine, uključujući i
                                        susjednih       Grad Zagreb     Osijek,  ______________________________________________________________     godine produljenja
                                        županija)                       Rijeka i        100-500  50-100   30-50   10-30    5-10   3 do 5   do 3     valjanosti koncesije
                                                                        Split
                                                                                                                                                __________________________
                                                                                                                                                     Postotak od ukupnog
                                                                                                                                                      prihoda
__________________________________________________________________________________________________________________________________________________________________________
1.      Kabelska
        televizija              1000    600             400             200              100      60       40      20      10      6       4            0,75%
        (čl. 87. ZT)
________________________________________________________________________________________________________________________________________________________________________
```

```
Tablica 3
_________________________________________________________________________________________________________________________________________________

                                   1        2              3             4                5        6        7        8       9       10      11

_________________________________________________________________________________________________________________________________________________
R.      Djelatnost                      GODIŠNJA NAKNADA U TISUĆAMA KUNA PREMA RAZINI PODRUČJA KONCESIJE
br.                             _________________________________________________________________________________________________________________
                                Državna Regionalna      Zagrebačka      Županija             Područje grada ili drugo ograničeno područje
                                razina  razina (2-5     županija i      i gradovi                     u tisućama žitelja
                                        susjednih       Grad Zagreb     Osijek,         _________________________________________________________
                                        županija)                       Rijeka i        300-600  100-300   50-100   30-50   10-30  5-10   do 5
                                                                        Split

__________________________________________________________________________________________________________________________________________________

1.      Radio
        (čl. 75. ZT)            100        56             35            22              26         20       12       8       6      4      2
__________________________________________________________________________________________________________________________________________________
2.      Televizija
        (čl. 75. ZT)            300       180            130            56              80         50       24      18      12      8      4

__________________________________________________________________________________________________________________________________________________

```

```
Tablica 4.

__________________________________________________________________________________________________________________

                                                Naknada za prvu godinu          Naknada za ostale godine,
Red.    Djelatnost                              reemitiranja u tisućama         uključujući i godine produljenja
br.                                             kuna                            valjanosti koncesije
                                                                                _________________________________
                                                                                Postotak od ukupnih troškova u
                                                                                svezi s reemitiranjem
_________________________________________________________________________________________________________________
        Reemitiranje radijskih i televizijskih
1.      programa drugih putem repetitora                10                              0,75%
        (čl. 29. st. 5. ZT)
_________________________________________________________________________________________________________________

```

```
Tablica 5.
________________________________________________________________________________________________________________

                                                                   Naknada za prvu       Naknada za ostale
Red.            Telekomunikacijske usluge i djelatnost          godinu pružanja usluga  godine u postotku od
br.                                                                ili obavljanja         ukupnog prihoda
                                                                djelatnosti u tisućama
                                                                       kuna
________________________________________________________________________________________________________________
1.      Telekomunikacijske usluge putem terminalne opreme
        priključene na mrežu drugog davatelja usluga                    50                       3%
        (čl. 27. st. 1. t. 1. ZT)
2.      Iznajmljivanje i prodaja telekomunikacijske opreme              10                      0,75%
        (čl. 27. st. 1. t. 2. ZT)
3.      Postavljanje i održavanje telekomunikacijskih
        objekata, instalacija i opreme za račun drugih                  20                      0,75%
        (čl. 27. st. 1. t. 2. ZT)
4.      Projektiranje i obavljanje nadzora, te dokazivanje
        kakvoće izvedenih radova za telekomunikacijski dio              10                      0,75%
        telekomunikacijske građevine za račun drugih
        (čl. 27. st. 1. t. 2. ZT)
5.      Obavljanje drugih djelatnosti javnih telekomunikacija
        manjeg tehničkog i gospodarskog značenja (čl. 29. st. 2. ZT)    10                      0,75%
6.      Obavljanje tehničkog pregleda zajedničkog
        antenskog sustava                                               10                      0,75%
        (čl. 27. st. 1. t. 2. i čl. 91. st. 3. ZT)
7.      Obavljanje mjerenja i ispitivanja radi izdavanja
        potvrde o kakvoći (certifikata) ili izjave o
        usklađenosti, te radi označavanja tehničke opreme i             10                      0,75%
        instalacije telekomunikacija i radijskih komunikacija
        i terminalne opreme
        (čl. 6. st. 5. ZT)
8.      Obavljanje mjerenja i ispitivanja radi izdavanja
        potvrde o kakvoći (certifikata) ili izjave o
        usklađenosti, te radi označavanja električne i druge            10                      0,75%
        opreme o elektromagnetskoj kompatibilnosti (EMC)
        (čl. 6. st. 5. i čl. 69. st. 2. ZT)
________________________________________________________________________________________________________________

Tablica 6.
__________________________________________________________________________________________________________

Red.                                            Naknada za privremeno odobrenje u tisućama kuna za jedan
br.     Djelatnost                              mjesec pomnožen s brojem mjeseci (najviše do 6 mjeseci)
_________________________________________________________________________________________________________
        Privremeno odobrenje za instaliranje i
1.      uporabu radijskih sustava i terminalne                          3
        opreme radi tehničkog ili tržišnog
        ispitivanja
        (čl. 10. ZT)
_________________________________________________________________________________________________________
```

(2) Postotak u tablici 2. povećava se:

- za 0,05% za svaki program kojeg distribuira operator kabelske televizije,
a proizvodi ga osoba u Republici Hrvatskoj koja nema ovlast za emitiranje
toga programa i

- za 0,03% za svaki program kojeg distribuira operator kabelske televizije,
a emitira ga osoba u Republici Hrvatskoj i emisije toga programa nemaju
propisanu jakost elektromagnetskog polja na pretežitom području mreže operatora
kabelske televizije.

(3) Koncesionari neprofitabilnog radija i neprofitabilne televizije
plaćaju 5% naknade iz tablice 3.

(4) U ukupan prihod iz tablice 1., 2. i 5. računaju se svi (fakturirani)
prihodi u proteklih 12 mjeseci ostvareni obavljanjem navedene djelatnosti.
U ukupne troškove iz tablice 4. računaju se svi troškovi u proteklih 12
mjeseci ostvareni u svezi s reemitiranjem programa, računajući i neplaćene
usluge volontera i donatora, valorizirane po tržišnim cijenama.

(5) Osobe na koje se primjenjuje ovaj Pravilnik moraju pisano izvijestiti
Hrvatski zavod za telekomunikacije o ostvarenim prihodima i troškovima
iz stavka 3. ovoga članka, najkasnije do 15. sljedećeg mjeseca nakon završetka
prvih šest mjeseci i nakon završetka svih 12 mjeseci za koje je godišnja
naknada plaćena.

(6) Hrvatski zavod za telekomunikacije može sam ili putem ovlaštenog
revizora obaviti uvid u računovodstvene knjige osoba iz stavka 4. ovoga
članka. U slučaju da se pregledom utvrde prihodi ili troškovi različiti
od prijavljenih prema stavku 4. ovoga članka troškove pregleda plaća osoba
kod koje se obavlja pregled računovodstvenih knjiga. Hrvatski zavod za
telekomunikacije može sam ili putem ovlaštenog revizora obaviti uvid u
računovodstvene knjige na teret osobe koja ga pisano ne izvijesti o ostvarenim
prihodima ili troškovima u roku propisanom stavkom 4. ovoga članka.

NAČIN PLAĆANJA

Članak 3.

(1) Naknada za prvu godinu obavljanja djelatnosti utvrđena tablicom
1., 2., 3. i 4. plaća se unaprijed najkasnije prigodom potpisa ugovora
o koncesiji iz članka 30. stavka 11. Zakona o telekomunikacijama za dvanaest
mjeseci, računajući i mjesec u kojem se, prema ugovoru o koncesiji, počima
obavljati djelatnost.

(2) Naknada za prvu godinu obavljanja djelatnosti utvrđena tablicom
5. pod rednim brojem 1. do 5. plaća se unaprijed najkasnije 30 dana prije
početka obavljanja djelatnosti navedenog u pisanoj prijavi iz članka 29.
stavka 2. Zakona o telekomunikacijama za dvanaest mjeseci, računajući i
mjesec u kojem se, prema toj prijavi, počima obavljati djelatnost.

(3) Naknada za prvu godinu obavljanja djelatnosti utvrđena tablicom
5. pod rednim brojem 6., 7. i 8. plaća se unaprijed najkasnije prigodom
preuzimanja propisane ovlasti za dvanaest mjeseci, uključujući i mjesec
u kojem je ovlast preuzeta.

(4) Naknada za drugu i ostale godine obavljanja djelatnosti utvrđena
u tablici 1., 2. 4. i 5. plaća se najkasnije u roku od 45 dana od dana
isteka razdoblja za koje je naknada plaćena.

(5) Godišnja naknada za drugu i ostale godine obavljanja djelatnosti,
uključujući i godine produljenja valjanosti koncesije, utvrđena u tablici
3. (radio i televizija) plaća se u četiri jednaka obroka, s tim da svaki
obrok dospijeva na naplatu danom proteka razdoblja za koje je naknada plaćena.

(6) Naknada utvrđena tablicom 6. mora biti višekratnik broja 3.000,
a plaća se unaprijed, najkasnije prigodom preuzimanja privremenog odobrenja
za cijelo razdoblje za koje se izdaje odobrenje (najviše za 6 mjeseci).

(7) Ako se naknada ne plati u određenom roku zaračunavaju se zatezne
kamate.

(8) Ako se utvrdi da naknada nije plaćena ni nakon tri mjeseca nakon
primitka opomene osoba na koju se primjenjuje ovaj Pravilnik gubi pravo
na obavljanje djelatnosti na koju se odnosi neplaćena naknada, te će se
pokrenuti postupak za onemogućavanje obavljanja te djelatnosti, izdat će
se račun za nepodmireno dugovanje i poduzet će se mjere radi podmirenja
toga dugovanja.

(9) Naknade uplaćene prema odredbama ovoga članka ne vraćaju se.

NAKNADE ZA PODNESKE U SVEZI S OBAVLJANJEM USLUGA I DRUGIH DJELATNOSTI
U TELEKOMUNIKACIJAMA

Članak 4.

(1) Za podnošenje zahtjeva za davanje koncesije za obavljanje usluga
navedenih u tablici 1. pod rednim brojem 1. i 2. (telekomunikacijske usluge
u nepokretnoj mreži) plaća se naknada u iznosu od 0,15%, godišnje naknade
za prvu godinu obavljanja djelatnosti.

(2) U postupku za davanje koncesije za obavljanje usluga navedenih u
tablici 1. pod rednim brojem 3. (usluge u pokretnoj mreži - GSM i slično)
plaća se naknada u postotku od godišnje naknade za prvu godinu obavljanja
djelatnosti i to:

a) 0,03% uz zahtjev za dostavu natječajne dokumentacije i

b) 0,15% za podnošenje ponude u postupku javnog prikupljanja ponuda
ili prijave na natječaj u postupku javnog natjecanja.

(3) U postupku za davanje koncesije za obavljanje usluga navedenih u
tablici 1. pod rednim brojem 4., 5., 6., 7. i 8. (usluge u radijskoj mreži)
plaća se naknada u postotku od godišnje naknade za prvu godinu obavljanja
djelatnosti i to:

a) 0,1% uz zahtjev za dostavu natječajne dokumentacije i

b) 0,4% za podnošenje ponude u postupku javnog prikupljanja ponuda ili
prijave na natječaj u postupku javnog natjecanja.

(4) Za podnošenje zahtjeva za davanje koncesije za obavljanje djelatnosti
navedene u tablici 2. (kabelska televizija) plaća se naknada u iznosu od
0,5% godišnje naknade za prvu godinu obavljanja djelatnosti.

(5) U postupku za davanje koncesije za obavljanje djelatnosti navedene
u tablici 3. (radio i televizija) plaća se naknada u postotku od godišnje
naknade za prvu godinu obavljanja djelatnosti i to:

a) 5% uz zahtjev za dostavu natječajne dokumentacije i

b) 10% za podnošenje ponude u postupku javnog prikupljanja ponuda ili
prijave na natječaj u postupku javnog natjecanja.

(6) Za podnošenje zahtjeva za davanje koncesije za obavljanje djelatnosti
navedene u tablici 4. (reemitiranje programa drugih putem repetitora) plaća
se naknada u iznosu od 10% godišnje naknade za prvu godinu reemitiranja
programa.

(7) Za podnošenje pisane prijave o obavljanju djelatnosti navedenih
u tablici 5. pod rednim brojem 1. do 5. i za podnošenje zahtjeva za izdavanje
ovlasti za obavljanje djelatnosti u istoj tablici pod rednim brojem 6.,
7. i 8. plaća se naknada u iznosu od 10% godišnje naknade za prvu godinu
obavljanja djelatnosti.

(8) Za podnošenje zahtjeva za izdavanje privremenog odobrenja navedenog
u tablici 6. plaća se naknada u iznosu od 10% naknade za tu dozvolu.

(9) Naknade uplaćene prema odredbama ovoga članka ne vraćaju se.

PRIJELAZNE ODREDBE O NAKNADAMA

Članak 5.

(1) Osobe koje su na dan stupanja na snagu Zakona o telekomunikacijama
(27. srpnja 1999.) obavljale djelatnost javnih telekomunikacija na temelju
koncesije ili ovlasti dane prema propisima koji su vrijedili do toga dana
plaćaju naknade utvrđene tim propisima ili prema odredbama ovoga Pravilnika
na njihov zahtjev. Zahtjev valja podnijeti barem 60 dana prije završetka
razdoblja za koje je naknada plaćena, da bi se na visinu naknade i način
plaćanja za sljedeće razdoblje mogle primijeniti odredbe ovoga Pravilnika.

(2) Osobe koje su na dan stupanja na snagu Zakona o telekomunikacijama
obavljale djelatnost u javnim telekomunikacijama bez koncesije, prema propisima
koji su vrijedili do dana stupanja na snagu toga Zakona (članak 98. stavak
3. i 4. Zakona o telekomunikacijama) ili su na taj dan obavljali djelatnost
za što je, prema Zakonu o telekomunikacijama, potrebno podnijeti pisanu
prijavu o obavljanju te djelatnosti ili zahtjev za izdavanje propisane
ovlasti, podliježu obvezi plaćanja godišnje naknade utvrđene ovim Pravilnikom
najkasnije 1. siječnja 2000. godine.

STUPANJE NA SNAGU

Članak 6.

Ovaj Pravilnik stupa na snagu osmi dan nakon objave u "Narodnim novinama".

Klasa: 344-04/99-02/34
Urbroj: 530-07-99-3
Zagreb, 21. rujna 1999.

Ministar
**kap. Ivan Pavlović,** **dipl. ing.,** v. r.

Pravilnik, NN 97/1999-1630